**Notă informativă**

**la proiectul de lege cu privire la modificarea şi completarea unor acte legislative**

Prezentul proiect de lege conţine propuneri de modificare şi completare a Codului fiscal nr.1163-XIII din 24.04.1997, Codului vamal nr.1149-XIV din 20.07.2000, Legii nr.1569-XV din 20.12.2002 cu privire la modul de introducere şi scoatere a bunurilor de pe teritoriul Republicii Moldova de către persoanele fizice şi Codului contravenţional nr.218 din 24.10.2008.

Scopul proiectului de lege este asigurarea echității fiscale între persoanele care dețin autovehicule înmatriculate în Republica Moldova și cele care dețin autovehicule neînmatriculate, în vederea diminuării riscului prejudicierii bugetului de stat prin contracararea economiei tenebre, asigurării siguranței în trafic a cetățenilor, securizării ecologice.

Inechitatea fiscală existentă la moment constă în faptul că persoanele care importă autovehicule și le înregistrează în Republica Moldova achită drepturile de import (în special accize), iar persoanele care utilizează autovehicule fără a le înregistra nu achită drepturile de import, utilizînd infrastructura drumurilor în mod egal.

Observăm că situația descrisă mai sus se agravează în contextul în care numărul de autovehicule înregistrate în Republica Moldova se diminuează (a se vedea tabelul nr.1), cu creșterea în mărime exponențială a numărului autoturismelor introduse pe teritoriul țării fără înregistrare.

**Tabel nr.1 Evoluția numărului de autovehicule importate, accizului aferent autovehiculelor importate, numărului de viniete eliberate și volumul încasărilor din vinietă**

|  |  |  |  |  |  |
| --- | --- | --- | --- | --- | --- |
| **Indicatori/Anul** | **2011** | **2012** | **2013** | **2014** | **2015** |
| **Numărul de autovehicule importate (unități)** | 27897 | 25209 | 31607 | 24780 | 17553 |
| **Suma accizului (mil.lei)** | 633.38 | 574.64 | 770.5 | 672.96 | 543.02 |
| **Numărul de viniete eliberate (unități)** | - | - | 332477 | 304344 | 416218 |
| **Volumul încasărilor din vinietă (mii lei)** | - | - | 42744 | 51719 | 89914 |

O altă problemă o reprezintă diminuarea încasărilor la buget din accizele achitate pentru autovehiculelor importate (a se vedea tabelul nr.1), ceea ce presupune și reducerea concomitentă a cheltuielilor bugetare pentru programele sociale, economice și alte domenii.

De asemenea, inechitatea în cazul dat se manifestă și prin prisma constatării încălcărilor contravenționale, ținînd cont, pe de o parte, de capacitatea organului constatator de a determina autovehiculul prin mijloace tehnice (camere video), iar, pe de altă parte, de capacitatea de aplicare a sancțiunilor rutiere în egală măsură autoturismelor înregistrate și a celor neînregistrate.

Suplimentar la cele menționate mai sus, situația existentă contribuie la majorarea numărului de autovehicule cu un grad de poluare mare pe teritoriul Republicii Moldova, ceea ce reprezintă un risc important în creștere din punct de vedere ecologic.

Totodată, există riscul majorării semnificative a numărului de autovehicule înmatriculate pe teritoriul stîng al Nistrului (Transnistria), deținute sau aflate în folosință de către cetățenii Republicii Moldova, domiciliați pe teritoriul drept al Nistrului.

În vederea soluționării problemelor invocate mai sus, se propune introducerea termenului de 180 de zile dintr-o perioadă de 12 luni consecutive la declararea prin acţiune de către persoanele fizice rezidente şi nerezidente a mijloacelor de transport introduse pe teritoriul Republicii Moldova, fără achitarea drepturilor de import, concomitent cu aplicarea unei mărimi revăzute a accizelor la importul autovehiculelor.

De menționat că introducerea termenului de 180 de zile este în conformitate cu Convenţia privind admiterea temporară, adoptată la Istanbul la 26 iunie 1990, la care Republica Moldova a aderat prin Legea nr.253 din  05.12.2008. Conform art.9 alin.(2) din Anexa C la Convenție, mijloacele de transport de uz privat pot rămâne pe teritoriul de admitere temporară pe o perioadă continuă sau întreruptă de şase luni pentru un interval de douăsprezece luni.

La Convenția respectivă au aderat țări, precum: Austria, Belgia, Bulgaria, Cehia, Danemarca, Estonia, Franța, Georgia, Germania, Grecia, Romania, Italia, Ucraina, etc.

Ținînd cont de capacitatea fiscală a persoanelor care urmează să importe autovehicule, inclusiv prin înregistrarea și achitarea drepturilor de import a autoturismelor neînmatriculate în Republica Moldova, dar care se află pe teritoriul țării, se propune revizuirea mărimii accizelor pentru autovehiculele importate.

Astfel, în tabelul nr.2 și nr.3 se prezintă calculele privind mărimea accizului în prezent și după intrarea în vigoare a legii pentru cele mai populare autovehicule.

**Tabel nr.2 Accizele aferente celor mai populare autovehicule (Diesel) în prezent și cele propuse prin proiectul de lege**

(mii lei)

|  |  |  |  |  |  |  |  |
| --- | --- | --- | --- | --- | --- | --- | --- |
| **Nr.** | **Marca** | **Cele mai popular model** | **Capacitatea cilindrică (cm3)** | **0-7 ani** | | **10 ani** | |
| **Acciz prezent,** | **Acciz propus** | **Acciz prezent** | **Acciz propus** |
| **1** | **Chevrolet** | Aveo | 1300 | **16** | **8** | **19** | **9** |
| **2** | **Dacia** | Logan | 1500 | **18** | **9** | **22** | **11** |
| **3** | **Skoda** | Octavia | 2000 | **63** | **31** | **73** | **36** |
| **4** | **Hyundai** | Tucson | 2000 | **63** | **31** | **73** | **36** |
| **5** | **Toyota** | RAV 4 | 2000 | **63** | **31** | **73** | **36** |
| **6** | **Volkswagen** | Passat | 2000 | **63** | **31** | **73** | **36** |
| **7** | **AUDI** | A6 | 2000 | **63** | **31** | **73** | **36** |
| **8** | **Mercedes-Benz** | S-Klasse | 3000 | **250** | **125** | **250** | **125** |
| **9** | **BMW** | X5 | 3000 | **250** | **125** | **250** | **125** |
| **10** | **Land Rover** | Range Rover | 3000 | **250** | **125** | **250** | **125** |

**Tabel nr.3 Accizele aferente celor mai populare autovehicule (Benzină) în prezent și cele propuse prin proiectul de lege**

(mii lei)

|  |  |  |  |  |  |  |  |
| --- | --- | --- | --- | --- | --- | --- | --- |
| **Nr.** | **Marca** | **Cele mai popular model** | **Capacitatea cilindrică (cm3)** | **0-7 ani** | | **10 ani** | |
| **Acciz prezent,** | **Acciz propus** | **Acciz prezent** | **Acciz propus** |
| **1** | **Dacia** | **Logan** | **1400** | **17** | **9** | **20** | **10** |
| **2** | **Chevrolet** | **Aveo** | **1400** | **17** | **9** | **20** | **10** |
| **3** | **Skoda** | **Octavia** | **1600** | **30** | **15** | **23** | **11** |
| **4** | **Hyundai** | **Tucson** | **2000** | **63** | **31** | **73** | **36** |
| **5** | **Volkswagen** | **Passat** | **2000** | **63** | **31** | **73** | **36** |
| **6** | **AUDI** | **A6** | **2000** | **63** | **31** | **73** | **36** |
| **7** | **Toyota** | **RAV 4** | **2400** | **75** | **38** | **87** | **44** |
| **8** | **BMW** | **X5** | **3000** | **250** | **125** | **250** | **125** |
| **9** | **Land Rover** | **Range Rover** | **3000** | **250** | **125** | **250** | **125** |
| **10** | **Mercedes-Benz** | **S-Klasse** | **3500** | **292** | **146** | **292** | **146** |

De asemenea, proiectul de lege prevede acordarea dreptului persoanelor fizice rezidente, care au introdus prin declararea prin acţiune pe teritoriul Republicii Moldova autoturisme cu termen de exploatare mai mare de 10 ani pînă la data de 1 iulie 2016, de a plasa sub regim vamal de import, cu achitarea drepturilor de import şi înregistrarea acestora conform legislaţiei în vigoare, în termen de 2 luni de la intrarea în vigoare a legii.

În cazul în care persoanele fizice au introdus autoturismele prin declarare prin acţiune pînă la momentul intrării în vigoare a legii menţionate, termenul de declarare prin acţiune de 180 de zile începe la data intrării în vigoare a legii respective.

În linii mari, pot fi nuanțate o serie de scenarii potențiale, după cum urmează:

***Scenariul 1.*** În cazul în care persoanele au introdus în țară autovehicule, cu termen de exploatare mai mic de 10 ani, după expirarea termenului de 180 de zile, au posibilitatea fie de a plasa autovehiculele sub regim de vamal de import cu achitarea drepturilor de import, fie de a le scoate de pe teritoriul Republicii Moldova.

***Scenariul 2.*** În cazul în care persoanele au introdus în țară autovehicule cu termen de exploatare mai mare de 10 ani pînă la data de 1 iulie 2016, acestea au posibilitatea fie de a plasa autovehiculele sub regim de vamal de import cu achitarea drepturilor de import în termen de 2 luni de la intrarea în vigoare a legii, fie de a le scoate de pe teritoriul Republicii Moldova la expirarea termenului de 180 de zile.

***Scenariul 3.*** În cazul în care persoanele (1) au introdus în țară autovehicule cu termen de exploatare mai mare de 10 ani după 1 iulie 2016 sau (2) nu au plasat sub regim vamal de import autovehiculele introduse pînă la 1 iulie 2016 în termen de 2 luni de la intrarea în vigoare a legii (cu achitarea drepturilor de import corespunzătoare), acestea sunt obligate să scoată autovehiculul de pe teritoriul Republicii Moldova la expirarea termenului de 180 de zile.

Concomitent, proiectul dat prevede extinderea categoriilor de subiecţi a impunerii cu taxa pentru folosirea drumurilor Republicii Moldova de către autovehiculele neînmatriculate în Republica Moldova, clasificate la poziţia tarifară 8703 şi de către remorcile ataşate la acestea, clasificate la poziţia tarifară 8716.

Astfel, proiectul de lege prevede norme aferente obligativității achitării vinietei de către persoanele fizice rezidente ale Republicii Moldova, care deţin autoturisme înmatriculate pe teritoriul stîng al Nistrului. Persoanele fizice cu viza de domiciliu/reşedinţă pe teritoriul stîng al Nistrului şi care deţin autoturisme înmatriculate pe teritoriul stîng al Nistrului, nu au obligativitatea achitării vinietei.

În vederea respectării  principiului echității fiscale, între posesori de  autovehiculele neînmatriculate și cei ai autovehiculelor înmatriculate în Republica Moldova, se propune revederea cotelor taxei pentru folosirea drumurilor Republicii Moldova de către autovehiculele neînmatriculate în Republica Moldova (vinieta) pentru autovehiculele care se  află  pe teritoriul Republicii Moldova o perioadă mai mare de timp.

Deoarece vinieta se colectează pentru a finanța întreținerea drumurilor naționale, este iminent ca autovehiculele neînmatriculate să contribuie cel puțin într-aceeași măsură ca autovehiculele înmatriculate în Republica Moldova. În acest scop, se propune revizuirea cuantumului vinietei.

Totodată, realizarea măsurii date va permite și acumularea de surse financiare suplimentare la buget.

În baza celor menţionate mai sus, se propune promovarea proiectului de lege pentru modificarea şi completarea unor acte legislative.

**VICEMINISTRU Veronica VRAGALEVA**